# 靚

巴黎聖母院嘅花窗玻璃好多人覺得靚。幅相係喺 2008 年嗰陣影到嘅。
**靚**（粵音：leng3），又或者叫**美**（粵音：mei5），係人、動物、埞方、靜物甚至乎諗頭可以具有嘅一種特性。呢種特性難以具體定義，時至今日喺哲學同藝術等領域上，靚嘅定義依然充滿咗爭議。大致上，靚可以理解為：一個人感知到佢覺得靚嘅事物嗰陣，會有一股快感或者滿足感。

## 基本定義

呢幅日本畫描繪楊貴妃。楊貴妃出晒名生得靚，係四大美人當中嘅**羞花**：相傳楊貴妃有次去賞花，點知佢一出現啲花就冚唪唥耷低晒—佢嘅美貌搞到連花都自愧不如。
美學係藝術同哲學嘅領域，成日思考

>  乜嘢係靚？
>
>

呢條問題。呢方面嘅學者普遍認為，**靚**呢個概念係有可能定義嘅：事實表明，一樣嘢靚唔靚有些少主觀；唔同時代、唔同族群以至唔同個體對**點至算係靚**睇法可以好唔同，呢點就係所謂嘅**各花入各眼**或者係成語**燕瘦環肥**講嘅嘢。

>  **Info：燕瘦環肥**
>
>
>
> 北宋大文豪蘇軾噉講（下面呢段係文言文）：短長肥瘦各有志，玉環飛燕誰敢憎。呢句說話就係講緊個個人嘅體形都唔同（短長肥瘦），大家各有自己嘅風格，楊玉環同趙飛燕都各有自己嘅美態。
>
>
>

不過又有學者指，靚亦明顯有啲客觀：事實表明，有好多事物係多數人都會覺得佢哋靚嘅，噉即係表示**靚**未至於係個個人睇法都唔同。美學呢個領域其中一個重要嘅目標就係想知呢啲**多數人都覺得靚**嘅特性到底係乜，而包括畫家在內嘅藝術工作者就會用呢啲知識，務求整出俾多數人覺得係靚嘅作品。

## 自然之美

以下係一啲好多人覺得靚嘅自然事物：

|  |  |  |  |  |  |  |
| --- | --- | --- | --- | --- | --- | --- |
|

|  |
| --- |
| 曙暮光 |
| 曙暮光  |

|  |
| --- |
| 星雲 |
| 星雲  |

|  |
| --- |
| 多種嘅蝴蝶 |
| 多種嘅蝴蝶  |

 |

|  |  |  |  |  |  |  |
| --- | --- | --- | --- | --- | --- | --- |
|

|  |
| --- |
| 夜空 |
| 夜空  |

|  |
| --- |
| 極光 |
| 極光  |

|  |
| --- |
| 紅葉 |
| 紅葉  |

 |

|  |  |  |  |  |  |  |
| --- | --- | --- | --- | --- | --- | --- |
|

|  |
| --- |
| 雪 |
| 雪  |

|  |
| --- |
| 月：東亞有中秋賞月嘅傳統。 |
| 月：東亞有中秋賞月嘅傳統。  |

|  |
| --- |
| 花：圖入面嘅係象徵粵文化嘅木棉。 |
| 花：圖入面嘅係象徵粵文化嘅木棉。  |

 |

## 科學觀點

### 進化解釋

有視覺藝術方面嘅學者主張，人一般都對喺幾何上具有某啲特性嘅視覺刺激有好感，會覺得呢啲嘢有美感。佢哋當中有人由生物學嘅角度思考：

* 佢哋指出，稍為複雜啲嘅動物都會進化到鍾意顯示食物出現嘅物理刺激，例如食昆蟲嘅哺乳類動物會對「識郁嘅黑色點點」（望落似周圍爬嚟爬去嘅細隻昆蟲）有好感—就算呢啲黑色點點唔係真係昆蟲都好；
* 人類係一種雜食動物，所以理論上會進化成對任何望落似有生命嘅嘢（即係對人類嚟講有可能係食得嘅嘢）有上述呢種反應，而有生命嘅嘢普遍都喺幾何上具有某啲特性嘅，例如健康正常嘅生物一般都係左右大致上對稱嘅，於是人類就進化成會對具有呢啲特性嘅冇生命物體（例如係對稱嘅人造藝術品）有好感，令到對稱成為咗受歡迎嘅藝術品常有嘅特徵之一。

* 一塊大致左右對稱嘅樹葉
* 一隻大致左右對稱嘅蝴蝶
* 一棟喺形狀上大致左右對稱嘅建築物

### 神經美學

到咗廿一世紀，仲開始有人用腦神經學方法嚟研究**靚**呢個概念。

神經美學係美學嘅一個子領域，旨在用神經科學方法研究**靚**：神經美學上嘅研究會用神經造影方法，要受試者一路睇畫等嘅藝術品、一路監察住受試者嘅腦活動，然後再要求受試者對睇到嘅藝術品「係咪靚」作出判斷，嘗試靠噉嚟探討「見到靚嘅嘢嗰陣，個人嘅腦入面發生緊乜事」「點解人會覺得某啲事物靚」等嘅問題。

## 語言相關

**美**呢隻漢字喺各東亞語言當中都具有同靚相關嘅意思。隻字喺中古漢語入面嘅發音（用 IPA 寫）估計係 /mˠiɪX/。
雖然話靚難以定義，但事實表明，世上嘅主流語言都有字嚟指靚呢個概念。

### 粵語

廿一世紀初嘅粵語：粵語用語裏面有**靚**同**好睇**呢兩隻形容詞，當中**靚**成日畀人攞嚟結合埋第啲名詞同動詞，形成合成詞，包括

* **靚仔**—生得靚嘅男人或者男仔
* **靚女**—生得靚嘅女人或者女仔
* **省鏡**—話一個人生得靚
* **又平又靚**—指啲貨價錢低質素又好
* **靚爆鏡**—靚到「塊鏡都爆埋」
* **靚到痺**—靚到「我覺得麻痺」
* **扮靚**—透過化妝等嘅方法，令人變得更加靚

除此之外，粵語日常講嘢都會用一啲比較古雅文言化嘅字詞嚟指靚，例如用**佳麗**（尤其常見於選美活動）或者成語**出水芙蓉**嚟指靚女呀噉。

### 其他語言

* 英文：**靚**嘅標準英文形容詞係 **beautiful**（可以借入粵語做粵拼：biu1 ti4 fou4）；而除此之外，英文仲有好多唔同嘅字詞嚟指唔同嘅美感，例如
	+ **Pretty** 通常係指「好睇得嚟又有啲柔弱嘅靚」，成日用嚟形容後生嘅女仔，或者個樣生得有些少陰柔嘅男仔；
	+ **Hot** 用嚟形容人嗰陣係話個人好睇得嚟性感，身材惹火，可以大致對應粵語**索**。
	"That woman is hot!" → 「嗰個女人好索！」
* 法文：**靚**嘅標準法文形容詞係 **beau**（大致粵拼：bou1）、**bel** 同 **belle**（大致粵拼：be1 loe4）－**beau** 同 **bel** 係陽剛（子音之前用 beau，母音之前用 bel）**belle** 係陰柔。例子：
	1. **Une belle femme** → 一個（陰柔；**une**）靚嘅（**belle**）女人（**femme**）
	2. **Un beau garçon** → 一個（陽剛；**un**）靚嘅（**beau**）男仔（**garçon**）－喺 1 當中，名詞 **femme** 係指緊**女人**（一件陰柔嘅事物），所以要用陰柔嘅 **une** 同 **belle** 唔用陽剛嘅 **un** 同 **beau**，而喺 2 當中，名詞 **garçon** 係指緊**男仔**（一件陽剛嘅事物），所以要用陽剛嘅 **un** 同 **beau** 唔用陰柔嘅 **une** 同 **belle** 。其他羅曼語言—例如葡萄牙話—都係噉嘅情況。
* 日本話：
	+ **靚**嘅標準日本話形容詞係 **kirei**（平假名：きれい；漢字：綺麗）；值得一提嘅係，呢隻字同時亦可以係指**乾淨**噉嘅意思，而呢點畀人話係體現咗日本人幾咁鍾意乾淨。
	+ 除此之外，日本話傳統上有用漢字，亦都有用**美**（漢音 **bi** / 訓讀 **utsuku**）呢隻漢字嚟書寫同靚相關嘅意思，例子可以睇睇 **bijutsu**（びじゅつ / 美術；指緊美術）呢隻字詞噉。
* 韓國話：
	+ **Kkonminam**（諺文：꽃미남；漢諺混寫：꽃美男）：即係所謂嘅花美男；呢隻字詞最基本上係指「好似花一樣咁靚嘅男子」；會畀人嗌做「花美男」嘅男人或者男仔，通常對打扮有返咁上下講究，個樣好睇得嚟帶些微嘅陰柔。好似係香港嘅男子偶像組合 MIRROR 當中嘅李駿傑，就有畀人稱之為「花美男」。

## 美學概念

* 核突，可以算係靚嘅相反。
* 優雅，因為簡單而有嘅美感。
* 得意，指一件物體嘅外形令人想保護同照顧佢。
* 黃金比例（ϕ），俾好多人覺得係象徵美嘅數。
* 侘寂，日本文化嘅「唔完美、唔完整、唔永恆」美感。

## 睇埋

* 童話：童話成日用靚做主題，例如《白雪公主》講惡毒後抵乸妒忌白雪公主生得靚過佢，或者《醜小鴨》講醜樣嘅「鴨仔」大個咗變成好靚嘅天鵝。
* 阿芙蘿迪蒂（希臘文：Αφροδίτη / Aphrodítē）：希臘神話入便掌管美感同性慾嘅女神。
* 卷積神經網絡：一種成日俾人攞嚟分析圖像（包括視藝作品）嘅人工神經網絡。
* 藝術
* 創意
* 仙子

|  |  |  |
| --- | --- | --- |
|

|  |
| --- |
| 《維納斯嘅誕生》呢幅名畫描繪維納斯（Venus，即係阿芙蘿迪蒂嘅羅馬版）嘅誕生。 企喺畫面中間嗰個靚女，就係畫家想像中嘅維納斯。 |
| 《維納斯嘅誕生》呢幅名畫描繪維納斯（Venus，即係阿芙蘿迪蒂嘅羅馬版）嘅誕生。 企喺畫面中間嗰個靚女，就係畫家想像中嘅維納斯。  |

 |

## 註釋

## 考

## 拎

* （香港繁體） 香港藝術館：首頁
* （英文） Beauty，史丹福哲學百科全書呢篇文寫俾有志專攻哲學嘅學生睇，有詳細討論**靚**呢個概念，用咗好多篇幅嚟講靚嘅定義。